Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2019/C 379/08)

Tämä ilmoitus julkaistaan 17. lokakuuta 2018 annetun komission delegoidun asetuksen (EU) 2019/33 (1) 17 artiklan 5 kohdan mukaisesti

VAKIOMUUTOKSEN HYVÄKSYNNÄN TIEDOKSI ANTAMINEN

”Condado de Huelva”

Viitenumero: PDO-ES-A1485-AM02

Tiedonannon päivämäärä: 30.8.2019

HYVÄKSYTYN MUUTOKSEN KUVAUS JA PERUSTELUT

1. Perinteisten merkintöjen ”Fino” ja ”Oloroso” lisäys tuote-eritelmään

Kuvaus ja perustelut

Kuvaus

Ehdotettu muutos käsittää perinteisten merkintöjen ”Fino” ja ”Oloroso” lisäyksen tuote-eritelmään. Niillä kuvataan tiettyjä viinejä, jotka on vanhennettu biologisesti ja hapettamalla käyttäen Condado de Huelva -viinin tuotantoalueella perinteistä menetelmää (criaderas y soleras).

Nykyisessä tuote-eritelmässä kyseiset viinilajit kuvataan muilla maininnoilla (”Pálido” ja ”Viejo”), mutta merkintöjä ”Fino” ja ”Oloroso” on käytetty monissa kaupallisissa asiakirjoissa, kuten hintaluetteloissa, etiketeissä, mainoksissa, viinirekistereissä, lähetysluetteloissa, laskuissa jne. 1800-luvun lopulta aina 1960-luvulle asti, joten on perusteltua pitää niiden käyttöä perinteisenä. Ne eivät ole kadonneet yleiskielestä, ja niitä käytetään yhä tänäkin päivänä, vaikka niitä ei mainitakaan tuote-eritelmässä.

Perustelut

Condado de Huelvan alue tunnetaan poikkeuksellisen laadukkaiden viinien tuotannosta. Viineille myönnettiin suojattu alkuperänimitys ”Huelva” viininviljelyä ja viinejä koskevalla lailla (Ley del Estatuto de la Viña y el Vino) vuonna 1933 samaan aikaan kuin myönnettiin muut maineikkaat andalusialaiset alkuperänimitykset kuten ”Jerez”, ”Xerez” tai ”Sherry”, ”Málaga”, ”Manzanilla-Sanlúcar de Barrameda”, ”Montilla” ja ”Moriles”. Vuonna 1962 perustettiin sääntelyneuvosto, ja 27. joulukuuta 1963 annetulla ministerin määräyksellä hyväksyttiin ensimmäinen suojattua alkuperänimitystä koskeva asetus. Kyseisen asetuksen 3 §:ssä luetellaan alkuperänimityksellä suojatut viinit, joiden joukossa ovat Fino- ja Oloroso-viinit.

On paikallaan todeta, että viininviljely ja -valmistus alkoivat Condado de Huelvassa jo paljon aikaisemmin – viininvalmistuksen kulttuuri alkoi kehittyä jo esiroomalaisella ajalla. Alueelta on löydetty amforia, joita käytettiin viinien kuljetus- ja säilytysastioina foinikialaisten siirtokunnissa.

Villalba del Alcorin ja Manzanillan kaupunginarkistoista ilmenee, että alueen viini kuljetettiin tynnyreissä kärryillä Tinto-joelle. Siellä se siirrettiin suuriin aluksiin ja kuljetettiin Moguerin satamaan ja sieltä muun muassa naapurimaakunta Cádizin kuntiin, koska niemimaan eteläosassa valmistettavien perinteisten viinien ominaisuudet ovat samankaltaiset.

Kyseisen tyypin viinien tuotanto oli 1800- ja 1900-luvuilla hyvin merkittävää Condado de Huelvan viinikellareissa, mistä ovat osoituksena edellä mainitut vanhat asiakirjat, hintaluettelot, lähetysluettelot, laskut, viinirekisterit ja viinien etiketit. Esimerkkejä niistä on paljon.

Kyseessä olevien perinteisten merkintöjen käytöstä luopumisen syynä oli kanne, jonka tietyt yhteisöt nostivat alkuperänimitystä ”Huelva” ja sen sääntelyneuvostoa koskevan, 27. joulukuuta 1963 tehdyn ja 30. huhtikuuta 1964 muutetun maatalousministeriön päätöksen johdosta. Sääntelyneuvosto ei osallistunut kanteeseen puutteellisten taloudellisten resurssien vuoksi.

Kanne perustui tuona aikana voimassa olleeseen lainsäädäntöön. Alkuperänimityksen ”Huelva” sääntelyneuvosto katsoo, että voimassa olevan EU:n lainsäädännön nojalla on mahdollista tehdä nyt kyseessä oleva hakemus, joka koskee oikeutta käyttää asianomaisia perinteisiä merkintöjä asetuksen (EU) N:o 1308/2013 täydentämisestä 17. lokakuuta 2018 annetun komission delegoidun asetuksen (EU) 2019/33 27 artiklan mukaisesti.

YHTENÄINEN ASIAKIRJA

1. Tuotteen nimi

Condado de Huelva

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

3. Väkevä viini

4. Viinin/viinien kuvaus

Valkoviini

Valkoviinit jaetaan valmistusprosessin, sokeripitoisuuden ja vanhentamiskäytännön mukaan luokkiin ”Joven”, ”Tradicional” ja ”Condado de Huelva”. Valkoviinien väri vaihtelee kirkkaan oljenkeltaisesta vihertävin häivähdyksin voimakkaamman keltaiseen, ja niillä on tuoreiden hedelmien ja luonnonyrttien aromi; suutuntuma on kevyt ja intensiivinen.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10 Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Punaviini

Vanhennusajan ja -menetelmän mukaan viinit jaetaan luokkiin ”Joven”, ”Roble” ja ”Crianza”.

Viinien väri on kirsikanpunainen vivahtaen granaattiomenaan; aromiyhdistelmä on voimakas ja elegantti. Suussa maukas ja suutuntuma tiivis.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11 Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Punaviini ”Reserva” ja ”Gran Reserva”

Vanhennusajan ja -menetelmän mukaan viinit luokitellaan seuraavasti:

Reserva: Väri kirsikanpunainen. Aromi voimakas ja mausteinen. Suussa maukas ja voimakas.

Gran Reserva: Väri tumman kirsikanpunainen. Aromi mineraalinen, vivahteikas ja elegantti. Suussa maukas, lihaisa ja voimakas.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Väkevä viini

Väkevien viinien tunnusomaisia piirteitä ovat vanhennusjärjestelmä – joka voi olla dynaaminen (criaderas y soleras) tai staattinen (añadas – vuosikerrat), vanhentamisaika ja sokeripitoisuus. Väkevien viinien luokat ovat ”Generoso”, ”Generoso de Licor” ja ”Licor Dulce” (mukaan lukien mistellat). Generoso-viinit ovat kuivia, ne on vanhennettu biologisesti tai hapettamalla, niiden väri vaihtelee vaaleankeltaisesta tummaan mahonkiin ja aromi pistävästä ja suolaisesta hyvin voimakkaaseen muistuttaen kuivattujen hedelmien aromia; jälkimaku on pitkä. Generoso de Licor -viinit vaihtelevat kuivasta makeaan, vaaleankeltaisesta mahongin väriseen, kevyestä täyteläiseen. Aromi on hedelmäinen, myös paahdetun sokerin aromia, kuivasta makeaan ja täyteläiseen. Mistellat ovat väriltään tummia, ja niillä on maseroidun hedelmän aromi. Suutuntuma on kermainen.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 15 Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Väkevä viini ”Condado Viejo” tai ”Oloroso”

Valkoisten lajikkeiden väkeviä viinejä; väri vaihtelee meripihkasta mahonkiin. Voimakas aromi, jossa mantelin vivahteita. Suussa kitkerä ja tiivis, voimakas intensiteetti.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 17 Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Tuotantoalue käsittää maantieteellisen alueen, jolla sijaitsevat rekisteröidyt viinitarhat. Maaperä on albarizas-, arenas- tai barros-tyyppiä. Valmistuksen jälkeen viinit voidaan vanhentaa biologisesti ja hapettamalla käyttäen joko dynaamista järjestelmää, criaderas y soleras, tai staattista järjestelmää (añadas – vuosikerrat). Biologisen vanhentamisen aikana hiivaketon alla viinin vapaalle pinnalle muodostuu kelluva hiivakerros tai -kalvo. Hapettavassa vanhentamisessa viini vanhenee hapen vaikutuksesta. Käytössä on myös cabeceo-menetelmä, jossa eri viinejä sekoitetaan tai yhdistellään keskenään tai niihin yhdistetään muita tuotteita.

Asianomainen viininvalmistusmenetelmien rajoitus

Rypälemehun uuttamiseen käytetään painetta siten, että 100 kg:sta korjattuja rypäleitä saadaan enintään 70 litraa rypälemehua. Pedro Ximénez- ja Moscatel-viinien valmistuksessa voidaan käyttää Zalema-, Palomino Fino-, Listán- ja Garrido Fino -lajikkeiden tiivistettyä rypäleen puristemehua ja kuivaa viiniä edellyttäen, että niiden osuus on yhteensä enintään 30 prosenttia lopputuotteesta ja että käytetty määrä mainittujen lajikkeiden kuivaa viiniä on enintään 15 prosenttia tuotteen kokonaismäärästä. Vanhentaminen tapahtuu tynnyreissä, joiden vetoisuus on valkoviineillä enintään 650 litraa ja punaviineillä enintään 330 litraa.

Viljelykäytännöt

Viljelykäytännöt on aina toteutettava ympäristöä kunnioittaen, ja erityisesti on vältettävä vesien ja maaperän saastumista. Istutustiheys on vähintään 1 950 ja enintään 4 000 viiniköynnöstä hehtaarille. Leikkaustapa on vapaa – voidaan käyttää gobelet-leikkausta ja/tai tuettua tapaa, vara y pulgar, ja/tai yksinkertaista tai kaksinkertaista guyot-leikkausta. Sekakasvustoja käyttävien viinitarhojen, jotka haluavat tulla merkityiksi sääntelyneuvoston rekisteriin, on ehdottomasti pidettävä eri lajikkeiden sadot erillään.

b. Enimmäistuotokset

12 000 kg rypäleitä hehtaaria kohden

6. Rajattu maantieteellinen alue

Tuotantoalueeseen kuuluvat seuraavat kunnat: Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor ja Villarrasa Huelvan maakunnassa.

Vanhentamisalueeseen kuuluvat seuraavat kunnat: Almonte, Bollullos Par del Condado, Chucena, Gibraleón, La Palma del Condado, Manzanilla, Moguer, Rociana del Condado, San Juan del Puerto ja Villalba del Alcor.

7. Pääasiallinen rypälelajike / pääasialliset rypälelajikkeet

CABERNET SAUVIGNON

LISTAN DEL CONDADO

ZALEMA

TEMPRANILLO

SYRAH

SAUVIGNON BLANC

PEDRO XIMENEZ

PALOMINO FINO

MOSCATEL DE ALEJANDRÍA

MERLOT

GARRIDO FINO

COLOMBARD

8. Yhteyden/yhteyksien kuvaus

Yhteys

Asianomainen suojattu alkuperänimitys kytkeytyy Guadalquivirjoen alankoon, joka levittäytyy tasaisille ja hiukan kumpuileville maille. Alueella vallitsee Välimeren ilmasto, vaikka joki laskeekin Atlantin valtamereen ja sen vuoksi ilmenee myös vaikutteita meri-ilmastosta. Tämä on havaittavissa alueella tuotetuissa viinilaaduissa, joihin vaikuttavat myös sijainti Doñanan luonnonpuiston läheisyydessä ja alueen ainutlaatuinen perinteinen taitotieto. Väkevät viinit, joihin myös Generoso-viinit kuuluvat, tuotetaan perinteisillä menetelmillä (criaderas y soleras ja staattinen), joissa vanhentaminen tammitynnyreissä on viinien laadun kannalta olennainen tekijä. Viinikellareiden suunnittelulla ja hoidolla saadaan aikaan optimaalinen mikroilmasto viinin vanhentamiselle.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Etikettiin on merkittävä näkyvästi nimi SAN ”Condado de Huelva”. Ennen kuin etiketit otetaan käyttöön, sääntelyneuvoston on tarkastettava, että ne ovat tämän tuote-eritelmän mukaisia. Riippumatta siitä, minkälaisessa voimassa olevan lainsäädännön mukaisessa pakkauksessa viinit toimitetaan kulutukseen, pakkauksissa on oltava sääntelyneuvoston antama numeroitu takuusinetti, etiketti tai takaetiketti. Haluttaessa voidaan mainita laajempi alue ”Andalucía”.

Linkki eritelmään

https://juntadeandalucia.es/export/drupaljda/PC_Condado_modificado.pdf

(1) EUVL L 9, 11.1.2019, s. 2.